SET ปิดลบ 5 จุด บาทอ่อนกด “ฟันด์โฟลว์” ไหลออก แนะติดตามงบบจ. – ตัวเลขฉีดวัคซีน
SET ปิดลบ 5.94 จุด เงินบาทอ่อนค่าเร็วเป็นผลจากโควิดในประเทศระบาดหนัก อีกทั้งวันนี้เทรดวันสุดท้ายของสัปดาห์ นักลงทุนจึงขายลดความเสี่ยงเพื่อรอดูสถานการณ์ช่วงสุดสัปดาห์ สัปดาห์หน้าคาดตลาดฯแกว่งไซด์เวย์ ให้แนวรับ 1,500 แนวต้าน 1,550 จุด
6 ส.ค. 2564

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยวันนี้ผันผวน รับจิตวิทยาจากเงินบาทอ่อนค่าเร็ว อันเป็นผลมาจากการแพร่ระบาดโควิด-19 ในประเทศยังหนัก จึงเกิดความไม่แน่ใจในแรงขายของนักลงทุนต่างชาติจะมีมาก/น้อยแค่ไหน อีกทั้งวันนี้เป็นวันสุดท้ายของการเทรดสัปดาห์นี้ นักลงทุนจึงขายลดความเสี่ยงเพื่อรอดูสถานการณ์ในช่วงสุดสัปดาห์ อย่างไรก็ดี หุ้นหลายตัวก็เริ่มมีความน่าสนใจในแง่ Valuation และยังมีปัจจับบวกเฉพาะตัวด้วย
ด้านตลาดหุ้นในภูมิภาคเอเชียวันนี้ส่วนใหญ่เคลื่อนไหวในแดนลบราว -0.2 ถึง -0.3% ส่วนตลาดหุ้นยุโรปเทรดบ่ายนี้เคลื่อนไหวทั้งแดนบวก-ลบราว 0.1-0.2% แนะติดตามตัวเลขการจ้างงานนอกภาคเกษตรของสหรัฐฯวันนี้ และสัปดาห์หน้าให้ติดตามตัวเลขเงินเฟ้อของจีน และ GDP ของอังกฤษ
ส่วนบ้านเรายังอยู่ในช่วงการทยอยประกาศผลประกอบการของบริษัทจดทะเบียน และยังต้องติดตามสถานการณ์การแพร่ระบาดโควิด-19 ในประเทศ รวมถึงความคืบหน้าการฉีดวัคซีน
แนวโน้มการลงทุนในสัปดาห์หน้า นายกรภัทร กล่าวว่าตลาดฯคงจะแกว่งไซด์เวย์ โดยมีแนวรับ 1,500 จุด ส่วนแนวต้าน 1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
DELTA มูลค่าการซื้อขาย 4,756.35 ล้านบาท ปิดที่ 576.00 บาท ราคาไม่เปลี่ยนแปลง
GULF มูลค่าการซื้อขาย 3,387.29 ล้านบาท ปิดที่ 37.25 บาท เพิ่มขึ้น 2.00 บาท
7UP มูลค่าการซื้อขาย 2,511.76 ล้านบาท ปิดที่ 1.25 บาท ลดลง 0.34 บาท
PTT มูลค่าการซื้อขาย 2,401.62 ล้านบาท ปิดที่ 34.50 บาท ราคาไม่เปลี่ยนแปลง
IVL มูลค่าการซื้อขาย 2,091.39 ล้านบาท ปิดที่ 39.00 บาท ลดลง 1.25 บาท